Y tak re Jesús xtane-yan che tzij chiquivach re vinak,
xba y xnabayaj-a chiquivach re ru-discípulos,
chin xeꞌba pa tenemit Jerusalén.
Y ja tak yeꞌbapon-yan-apo pa Betfagé y re pa Betania re caꞌeꞌ aldeas re jecꞌo chunakaj re loma rubiniꞌan Olivos,
re Jesús xeꞌrutak-a je caꞌeꞌ chique re ru-discípulos,
y xubij-a chique:
Quixbiyin-apo chupan la jun aldea laꞌ,
y can xe xquixoc-apo,
jareꞌ xtivel jun alaj burro ximil can chireꞌ.
Y re chicop reꞌ can man jun chꞌocolbeyon richin.
Tisolo-pa y ticꞌama-pa chua.
Y vo xa cꞌo jun xtibim-pa chiva anchique roma tak yex nisol re alaj burro reꞌ,
tibij cꞌa can cha che ndoc cha re Ajaf,
xcha-a chique.
Re je caꞌeꞌ discípulos re xeꞌtak-a,
xeꞌba,
y can xquivel-va re burro,
can anchaꞌl re bin-a chique roma re Jesús.
Jacꞌa tak yeꞌtajin chusolic,
re je rajaf re burro xquibij-pa chique:
¿Anchique roma nisol-a?
Y re ru-discípulos re Jesús xquibij can chique re je rajaf re burro:
Xa ndoc cha re Ajaf.
Y xquicꞌam-pa cha re Jesús.
Y rejeꞌ xquiya-a jaꞌjun quitziak chij re burro reꞌ,
y xquichꞌocoba-a re Jesús chij.
Y tak binak re Jesús,
re vinak niquiriqꞌuila-ka re quikꞌuꞌ pa rubey chin niquiyaꞌ rukꞌij.
Y quireꞌ niquibanalaꞌ je nabey chach re Jesús.
Jacꞌa tak niquitzꞌam-yan-ka re bajada chin re loma rubiniꞌan Olivos,
conojel re yeꞌtzekelben chin re Jesús jeꞌbinak,
niquiyaꞌ rukꞌij re Dios roma niquiꞌcot re cánma.
Niquiyaꞌ rukꞌij re Dios roma re milagros jeꞌquitzꞌetelon riqꞌuin re Jesús.
Y jun pa quichiꞌ niquiban tak yeꞌchꞌo.
Y niquibij:
¡Re Rey reꞌ can banom-pa bendecir y pitinak pa rubeꞌ re Ajaf Dios!
¡Yeꞌquiꞌcot cꞌa re jecꞌo chilaꞌ chicaj!
¡Y camas cꞌa rukꞌij nucꞌul re Dios chilaꞌ chicaj!
yeꞌchaꞌ.
Y chireꞌ chiquicojol re vinak,
jeꞌbinak cꞌa nicꞌaj chique re achiꞌaꞌ fariseos.
Y rejeꞌ xquibij cha re Jesús:
Maestro,
tabanaꞌ chique re je tzekelbey avichin,
che queꞌtane-ka.
Cꞌareꞌ re Jesús xubij chique:
Can katzij nimbij chiva,
vo xa re je tzekelbey vichin xqueꞌtane-ka,
ja re aboj xqueꞌchꞌo-pa chin niquiyaꞌ nukꞌij,
xchaꞌ chique re achiꞌaꞌ fariseos.
Y re Jesús xutzuꞌ re tenemit Jerusalén,
tak más nakaj chic jecꞌo-va-apo.
Rejaꞌ xrokꞌej rach re tenemit reꞌ,
y xubij:
Yex re yixcꞌo pa Jerusalén,
astapaꞌ cꞌa ja-ta chupan re kꞌij reꞌ nakꞌax-ta pan iveꞌ re anchique nibano cha re ivánma che otz nunaꞌ.
Pero xa vovan chivach,
y mareꞌ man yixtiquir-ta nitzꞌat.
Roma xqueꞌpa kꞌij chin kꞌaxomal,
xqueꞌpa kꞌij tak re soldados xqueꞌyacataj-pa chivij,
y xtiquitzꞌapij rij re itenemit riqꞌuin jun chic tzꞌak y xquixquiyaꞌ pa tijoj-pokonal,
roma xtiquimol-quiꞌ chivij y pa quinicꞌajal xquixcꞌue-va can.
Y can chiyixnojel re yixcꞌo chupan re tenemit xquixquimisas.
Y cha re itenemit can man jun aboj re anchok riqꞌuin jeꞌbanalon-va re jay re xtipaꞌe-ta can.
Ronojel xqueꞌvulax.
Roma can man xijo-ta re Dios tak xbeka iviqꞌuin,
xchaꞌ re Jesús.